bowling
Bowling, keglespil af amerikansk oprindelse; spilles indendørs med ti kegler på særlige bowlingbaner. Keglerne væltes med en stor kugle med gribehuller. Hver kegle tæller ét point; væltes alle kegler med én kugle, strike, tæller det 10 point plus antallet af point i de næste to slag; væltes alle kegler i to slag, spare, tæller det 10 point plus antallet af point i næste slag. På de helautomatiske bowlingbaner fører maskinen regnskab, ligesom keglerne automatisk stilles på plads.
Bowling udvikledes som egentlig sport i USA, hvor der er 60 mio. registrerede spillere og professionelle turneringer. Det første danske bowlingcenter (Rossini i København) blev åbnet i 1962. I de følgende år udkonkurrerede bowling helt det traditionelle danske keglespil med ni kegler.
Danmarks Bowling Forbund, stiftet 1967, havde i 2014 6500 medlemmer, og bowlingbaner findes i en lang række byer. Flere danske spillere har tilhørt verdenseliten; VM-titler er vundet af Birgitte Jensen og Jette Hansen i 1983, af Helle Andersen i 1991 og af Mai Ginge Jensen i 2011.